הוועדה המיוחדת לפניות הציבור, כנסת 20, פרוטוקול מספר 86, 2017-01-09 13:30

ישראל אייכלר: אבקש לפתוח את הדיון של הוועדה לפניות הציבור.

ישראל אייכלר: אני מבין שהאנשים עודכנו שיהיה איחור קצר בגלל שהמתנו, על-פי בקשתו של אביגדור יצחקי, יושב-ראש מטה הדיור הלאומי במשרד האוצר, שיהיה לנו כבוד עכשיו לארח אותו.

ישראל אייכלר: הוא עוד הקדים את כולנו בסופו של דבר.

ישראל אייכלר: אנחנו בחלק השני של דיון שקיימנו בעניין פניות ציבור בנושא: מיצוי זכויות הדיירים בתמ"א 38.

ישראל אייכלר: הדיון הזה נועד לקבלת תשובות והצגת פתרונות.

ישראל אייכלר: אני שמח לשמוע שאנשים קראו את הפרוטוקול של הדיון הקודם כדי לדעת להשיב, אבל אגיד את תמצית הדברים.

ישראל אייכלר: הוועדה קיימה ישיבה בנושא הזה ב-29 בנובמבר 2016.

ישראל אייכלר: בישיבה הציגו הפונים תלונות ובעיות במהלך חיזוק מבנים קיימים.

ישראל אייכלר: דברים נאמרו פה וגם כתבנו מכתבים בעקבות בקשתה של אחת הפונות, גברת קאופמן.

ישראל אייכלר: אני אומר כבר בפתיח שאחת ההצעות שביקשנו, שיהיה שופט מיוחד שידון בדיירים שיש להם בעיה עם תמ"א 38 בגלל שבמערכת המשפטית הרגילה בסכסוכי שכנים הדיונים יכולים לארוך שנים ואילו פה מדובר בבעיות שמצריכות פתרונות מעשיים.

ישראל אייכלר: בתשובתו של השופט מיכאל שפיצר, מנהל בתי-המשפט, הוא הודיע לי חד-משמעית: "מדובר בסכסוך אזרחי והתיקים נידונים כתיקים אזרחיים בבתי-המשפט השונים.

ישראל אייכלר: שופט אזרחי מטפל בממוצע בכ-1,000 תיקים בשנה ולכן אי אפשר למנות שופט מיוחד לדבר הזה.

ישראל אייכלר: ההקצאה של התיקים במערכת לשופטים נעשית על-ידי נשיא בית-המשפט ובית-הדין הרלוונטי בהתאם לשיקול דעתם הניהולי.

ישראל אייכלר: יצוין כי בעלי הדין יכולים במקרים בהם לדעתם יש צורך בכך להגיש בקשה להקדמת דיון בעניינם והחלטה תינתן על-ידי בית-הדין המוטב הדן בתיק.

ישראל אייכלר: " אבל הוא אומר במפורש: "אין הצדקה להקצאת שופט ייעודי לתיקים אלה כי להערכתנו מספר התיקים בנושא תמ"א 38 נמוך בהרבה מן הממוצע.

ישראל אייכלר: " אז כבר קיבלנו תשובה שלילית.

ישראל אייכלר: מי שחושב שבבית-המשפט הוא יוכל לקבל מזור – הוא לא יוכל.

ישראל אייכלר: מדינת ישראל ממוקמת באזור פעיל מאוד מבחינה סיסמית וזה היה הבסיס לרעיון של חיזוק המבנים הישנים מפני רעידות אדמה.

ישראל אייכלר: מדובר בדרך כלל בבניינים ישנים שנבנו לרוב עד שנת 1980 ולפני כן, דירות קטנות, ללא מעליות, בניינים נמוכים עם הרבה מדרגות.

ישראל אייכלר: בדרך כלל בעלי הדירות האלה הם אנשים שהפרוטה אינה מצויה בכיסם.

ישראל אייכלר: הבעיה העיקרית, אדוני ראש מטה הדיור הלאומי, לתשומת לבך, היא שתחום התמ"א סובל מחוסר ודאות רבה בקרב הציבור.

ישראל אייכלר: מעט מאוד אנשים מבינים על בוריים את כל הסעיפים.

ישראל אייכלר: הציבור מגלה חשדנות וחוסר אמון בתהליך, חשוף למקרים רבים של תרמית והונאה בעקבות גורמים לא מקצועיים שנכנסו לתחום.

ישראל אייכלר: הציבור חושש מן ההשלכות של התהליך על איכות חייו וסובל מן הבירוקרטיה והזמן הממושך שאורך השיפוץ, דבר שמוביל לעיכובים ולקושי רב בהשגת הסכמה מדיירי הבניין להתחלת הפרויקט.

ישראל אייכלר: למרות הרעיון המוצלח הביצוע מקרטע.

ישראל אייכלר: אחד הדברים המדהימים, שיש מקומות שבהם בוצע יותר ויש מקומות שבהם כמעט ולא היה ביצוע.

ישראל אייכלר: סופרו פה סיפורים קשים מאוד על מה שהדיירים סובלים, על הקשיים והתלאות.

ישראל אייכלר: לא נחזור עליהם.

ישראל אייכלר: מעניין שבפינוי ובינוי העניין פשוט יותר.

ישראל אייכלר: אני רוצה להבין מדוע.

<ישראל אירנשטיין: בדיוק להיפך, בתי-המשפט מלאים בעיקר בתביעות לגבי פינוי ובינוי.

<קריאה: הם בכלל לא מלאים.

<ישראל אירנשטיין: הם מלאים יותר באופן יחסי, אם יש פניות, הפסיקה כשעושים תמ"א 38- - -

ישראל אייכלר: אם היית שומע את החצי השני של המשפט היית חוסך את כל האנרגיה שהוצאת.

ישראל אייכלר: לפי התלונות של הדיירים, הם טוענים שבפינוי ובינוי בתקופת הבנייה האנשים גרים בשכירות והם לא יושבים בתוך אתר הבנייה, ואילו בתמ"א 38 הם בתוך ה"סמטוכה".

ישראל אייכלר: זה ההבדל הגדול וזה הסבל הגדול.

ישראל אייכלר: יש יזמים שמחזרים אחר הדיירים.

ישראל אייכלר: אין היום משרד ממשלתי אחד שמאגד את כל הנושא הזה.

ישראל אייכלר: כך היו התלונות ואנחנו נבקש תשובות.

ישראל אייכלר: אני לא קובע עובדות.

ישראל אייכלר: אין רישום מדויק של נתונים על תמ"א 38 באף משרד ממשלתי, על פרויקטים שהסתיימו או שנמצאים באמצע תהליך, איפה הם עומדים.

ישראל אייכלר: ההערכה היא שיש 1.1 מיליון דירות שזקוקות לחיזוק.

ישראל אייכלר: משנת 2005 ועד שנת 2015, שזה 10 שנים, אולי 10,000 דירות חוזקו ועוד 6,500 דירות נמצאות עכשיו באמצע תהליך.

ישראל אייכלר: זאת אומרת שיותר ממיליון ו-50,000 דירות עוד לא חוזקו.

ישראל אייכלר: עד כה בוצע בפועל 1.5% בלבד מכלל הדירות שהן פוטנציאל לתמ"א 38 בארץ.

ישראל אייכלר: יש עוד נתונים, לגבי זה שלא קיימת רגולציה ולא קיים ליווי.

ישראל אייכלר: אני מניח שאתם מכירים את הנושא, לא אעבור על כל הפרטים.

ישראל אייכלר: אנשים בוודאי יעלו את הדברים האלה.

ישראל אייכלר: אני מבקש לתת עכשיו את רשות הדיבור דווקא לאיש שצריך לתת את כל התשובות כי כל האנשים האחרים כבר דיברו בדיון הקודם.

ישראל אייכלר: אם חברי הכנסת יסכימו, נשמע קודם את חבר הכנסת לשעבר אביגדור יצחקי, בבקשה.

אביגדור יצחקי: תודה.

אביגדור יצחקי: מספר סקירות.

אביגדור יצחקי: תמ"א 38 – לא אני המצאתי אותה – נועדה בתחילתה לעודד חיזוק מבנים כנגד רעידות אדמה על-ידי מתן תוספת זכויות לבניין קיים.

אביגדור יצחקי: זה תמ"א 38(1).

אביגדור יצחקי: לימים יצרו מוסדות התכנון – גם על זה אני לא אחראי – את תמ"א 38 תיקון 2, שמטרתה להרוס את הבניין ולהקים אותו מחדש.

אביגדור יצחקי: לאחר מכן נוצר עוד תיקון של תמ"א 38, תיקון 3, שלגביו היו פרשנויות שונות לגבי היקף הזכויות.

אביגדור יצחקי: לאור זה נדרשנו לעשות תיקון, שנקרא תיקון 3א', שמייצב את המערכת על איזו אמירה שנתונה פחות לפרשנויות.

אביגדור יצחקי: במדינת ישראל אין אמירה שלא נתונה לפרשנויות, אני לא מכיר דבר כזה.

אביגדור יצחקי: בסופו של דבר לפני כחודש וחצי או חודשיים, למרות התנגדויות של הרשויות המקומיות בעניין היטלי השבחה, יצרנו את תמ"א 38 תיקון 3א', שהיא התמ"א הנוכחית והיא המחייבת.

אביגדור יצחקי: אני רוצה להגיד מספר דברים בבסיס.

אביגדור יצחקי: קודם כול, צריך לזכור, הזכויות הן לא של יזם ולא של קבלן ולא של עורך-דין.

אביגדור יצחקי: הזכויות הן של התושבים והדיירים במקום.

אביגדור יצחקי: בסופו של דבר תפקידנו כממשלה לא לחנך את התושבים אלא לנסות לעזור להם במקומות שהם צריכים את עזרתנו.

אביגדור יצחקי: הדיירים קודם כול צריכים להבין שכדי לגשת לתהליך כזה הם צריכים ייעוץ משפטי צמוד של גורם שמבין מקצועית בתחום של תמ"א 38, ולא להתחיל לשבת עם כל מיני מאכערים, חאפרים, שלא יודעים מי הם ומה הם.

אביגדור יצחקי: דרך אגב, חופש העיסוק בישראל מאפשר לכל אדם ללא רישיון לעסוק ביוזמות מן הסוג הזה.

אביגדור יצחקי: אני מוכרח לומר שלאט-לאט אני נהנה לראות שדיירים מתאגדים בינם ובין עצמם ועושים את כל התהליך בעצמם, עושים קודם כול את תהליך ההתארגנות עם עורך-הדין, לאחר מכן עושים את תהליך התכנון, ובסופו של דבר בוחרים בעצמם, באמצעות מכרז או הצעות מחיר, את הקבלן שיבצע את זה, לוקחים ממנו את הערבויות המתאימות שקשורות לביצוע ובסופו של דבר מנהלים מהלך של יצירת בניין חדש במסגרת של תמ"א 38 שנותן להם איזו תוספת כזאת או אחרת לדירות הקיימות שלהם, מצד אחד, מחזק את הבניין, מוסיף בו מעלית, מחדש את החוץ של הבניין.

אביגדור יצחקי: בסך הכול יש בזה רק דברים טובים אם באמת אנשים דואגים לעצמם ויוצרים מערכת שמבוקרת על-ידי גורמי מקצוע שהם בעצמם שוכרים.

ישראל אייכלר: המשפט שאמרת, זה בעצם שורש הבעיה.

ישראל אייכלר: רוב האנשים לא יודעים שזה כמו רופא, שצריך ללכת לרופא.

אביגדור יצחקי: זה כמו בכל דבר אחר, שכאשר אתה הולך לעסוק במסים אתה הולך לרואה חשבון, כאשר אתה הולך לבית-המשפט אתה הולך עם עורך-דין.

אביגדור יצחקי: גם במקרה הזה כל מי שרוצה לעסוק בזה חייב לא להאמין לאף אחד, לא לשמוע לאף אחד, לקחת איש מקצוע אמיתי שמבין בתחום הזה, שמראה שיש לו כבר ניסיון בתחומים האלה, והיום יש הרבה מאוד עורכי-דין במדינת ישראל שיש להם את המומחיות הזאת.

אביגדור יצחקי: לא צריך להקשיב לכל מי שבא ודופק לך בדלת ומתחיל לספר לך סיפורים.

אביגדור יצחקי: אני מציע לכל הדיירים, וכדאי שתצא גם קריאה מפה, כדי להתחיל תהליך צריך בראש ובראשונה להתייעץ עם בעל מקצוע.

אביגדור יצחקי: אתה אומר שלצורך העניין יש בחלק מן הבניינים אנשים שאין ידם משגת לשכור את אותו אדם.

אביגדור יצחקי: אז קודם כול, אם מחלקים את זה על פני הדיירים בבניין זה יוצא סכומים מעטים יחסית.

אביגדור יצחקי: בנוסף לכך, יש הרבה מאוד עורכי-דין שמתחילים את התהליך ולוקחים לעצמם זכויות בהמשך התהליך, ובתחילתו של התהליך אפילו לא לוקחים אגורה שחוקה אחת.

אביגדור יצחקי: אז קודם כול אני רוצה להדגיש, ואדגיש את זה במהלך הדיון מאה פעמים – הזכויות הן של הדיירים ולא של אף אחד אחר.

אביגדור יצחקי: זה דבר אחד.

ישראל אייכלר: תסביר לנו מה זה תמ"א 38 תיקון 3א'.

אביגדור יצחקי: תיכף אגדיר את הדברים האלה.

אביגדור יצחקי: בכל התמ"אות למיניהן, שיקול הדעת העיקרי נמצא בידי הרשות המקומית, שהיא קודם כול קובעת את תוכנית המתאר של העיר, וזה גם קובע את מספר הקומות שאפשר מעשית לבנות בעיר.

אביגדור יצחקי: תוכנית המתאר המקומית היא בעצם שקובעת בסופו של דבר והיא גוברת גם על תמ"א 38, היא קובעת כמה זכויות בנייה אפשר לתת באותו בניין שהורסים אותו או מחזקים אותו או לא משנה כרגע איך.

אביגדור יצחקי: זה דבר שני.

אביגדור יצחקי: הרשות המקומית היא מרכיב חשוב בכל העניין הזה.

ישראל אייכלר: מה שאתה אומר עכשיו, שהעובדה שבירושלים יש רק 1.3% של תמ"א 38 לעומת תל-אביב שיש בה הרבה יותר פרויקטים, זה קשור לעניין?

אביגדור יצחקי: אתה יודע מה, אגש לעניין הזה.

אביגדור יצחקי: קודם כול, קראו לזה תמ"א.

אביגדור יצחקי: תמ"א זה תוכנית מתאר ארצית.

אביגדור יצחקי: אני אומר לך, התוכנית הזאת לא מתאימה ברמה הארצית כי היא מתאימה רק במקומות שבהם ערך הקרקע מסוגל לייצר את זכויות הבנייה הנוספות וגם לאפשר בצורה כזאת או אחרת תוספת של זכויות לדיירים הקיימים.

אביגדור יצחקי: לכן לקרוא לזה "תוכנית מתאר ארצית" זה בעייתי, כי בחלק גדול מן המקומות במדינה הזאת, או אפשר להגיד שברוב רובה של המדינה הזאת ההיתכנות הכלכלית של קיום תמ"א 38, לא משנה מאיזה סוג, לא גדולה.

אביגדור יצחקי: זה טוב מאוד בתל-אביב.

ישראל אייכלר: אבל ירושלים היא הכי יקרה.

אביגדור יצחקי: זה נדמה.

אביגדור יצחקי: ירושלים היא עיר יקרה, אבל ירושלים היא עיר צפופה ועל כל יחידת קרקע יש הרבה מאוד דיירים, בניגוד למקומות אחרים.

אביגדור יצחקי: בירושלים דווקא העניין מוסדר למדי.

אביגדור יצחקי: למה הוא מוסדר?

אביגדור יצחקי: כי העירייה הקימה מינהלת להתחדשות עירונית, שכוללת גם את הנושאים של תמ"א 38 וגם את הנושאים של פינוי ובינוי.

אביגדור יצחקי: מי שמרכז את זה היא החברה העירונית "מוריה", יש לה את כל האמצעים בשביל לעשות את הדברים האלה.

יוליה מלינובסקי: אתה אומר: זה לא אנחנו.

יוליה מלינובסקי: זה הם.

אביגדור יצחקי: אני יכול גם ללכת, אני לא חייב לשבת פה, עם כל הכבוד.

אביגדור יצחקי: אני מבקש לא להפריע לי.

ישראל אייכלר: היושב-ראש הזמין אותך.

אביגדור יצחקי: מי שמכיר אותי שנים רבות יודע שאף פעם לא אמרתי "האחריות של מישהו אחר", בחיים לא.

אביגדור יצחקי: האחריות היא שלנו, בדיוק כמו שלך ובדיוק כמו של עיריית ירושלים.

אביגדור יצחקי: בעניין הזה ירושלים דווקא עשתה מעשה חיובי ונכון, היא הקימה את המינהלת הזאת, שאליה נכנסים אנשי מקצוע, כמו עורכי-דין, כמו אדריכלים, כמו פעילים חברתיים, כמו עובדים סוציאליים, כמו הרבה אנשים אחרים כדי ליצור מסגרות.

אביגדור יצחקי: אלא מה, בירושלים, למרות שהעיר כאילו יקרה, ההיתכנות לבצע תמ"א 38 בחלק גדול מן העיר מבחינה כלכלית בעייתית מאוד כי בסופו של דבר בגלל כמות התושבים בבניינים מן הסוג הזה קשה מאוד לייצר מתן פיצוי, גם לבנות וגם למכור את הדירות וגם שיישאר בסוף רווח למי שעוסק בעניין הזה.

ישראל אייכלר: בסוגריים, ראש עיריית ירושלים, ניר ברקת, כתב לנו ש"תושבים המעוניינים מוזמנים לפנות למינהלת ההתחדשות העירונית בירושלים כדי לקבל סיוע והכוונה גם לעניין של תמ"א 38".

אביגדור יצחקי: זה נכון, וזה נעשה.

אביגדור יצחקי: אתם יכולים לערוך סיור בעיר ירושלים ולראות שגם האחוז הנמוך הזה עדיין מדובר ב – עוד מעט אולי עינת גנון תיתן נתונים נוספים.

אביגדור יצחקי: חשוב לומר שבמשך שנים רבות המדינה טרם עסקה בזה, עד שהיא החליטה לייצר חקיקה לרשות להתחדשות עירונית במשרד הבינוי והשיכון.

ישראל אייכלר: הרשות הזאת מוסמכת גם לגבי תמ"א 38 בכל הארץ?

אביגדור יצחקי: כן, בהחלט.

יוליה מלינובסקי: אבל היא לא קמה.

אביגדור יצחקי: היא תקום בשבועיים הקרובים.

יוליה מלינובסקי: היה דיון דחוף על הנושא הזה, שהם עשו חוק בזריזות ולא יודעים להקים את הרשות הזאת.

אביגדור יצחקי: היום היה דיון בקבינט הדיור והוא הכריע שכל הוויכוח כרגע הוא לא ממש ויכוח, גם הוא הסתיים, הוא על תקנים, ותוך שבועיים אנחנו נפתור את כל הבעיות והרשות הזאת תקום.

אביגדור יצחקי: דרך אגב, בין אם הרשות הזאת קמה או לא קמה, כרגע יש אגף של התחדשות עירונית במשרד הבינוי והשיכון, שבראשו עומדת גברת עינת גנון, שיושבת לשמאלי, והיא מטפלת בכל הנושאים האלה גם עד שתקום הרשות להתחדשות עירונית.

יוליה מלינובסקי: אז לשם מה אנחנו מקימים רשות שעולה הרבה כסף?

אביגדור יצחקי: אנחנו מקימים רשות להתחדשות עירונית כי אנחנו רוצים לעשות את הדברים עם היקפים גדולים יותר של כוח אדם, עם יותר תקציבים ועם יותר דברים אחרים, על מנת לקדם את העניין הזה יותר מאשר הוא קוּדם עד היום.

ישראל אייכלר: לא אמרת לנו מה זה תמ"א 38 תיקון 3א'.

אביגדור יצחקי: תיכף אגיד.

אביגדור יצחקי: בשנה וחצי מאז שהממשלה הזאת קיימת עסקנו בנושאים אחרים שקשורים למשבר הדיור, ועיקרם להגדיל את היצע הדירות במדינת ישראל עד כמה שאפשר.

אביגדור יצחקי: הנתונים – לא נציג אותם פה אבל בעינינו לפחות הם מרשימים.

אביגדור יצחקי: היום אנחנו גם עושים מאמצים שיהיה בסוף מי שיבנה את כל הבתים האלה.

אביגדור יצחקי: אנחנו צריכים לשם כך להביא עוד כוח אדם.

אביגדור יצחקי: רק בשבוע שעבר חתמנו על הסכם ראשוני עם סין על מנת להביא פועלים סיניים, כי בסופו של דבר כאשר מאושרות תוכניות גם מישהו צריך לבנות את הבתים האלה.

אביגדור יצחקי: אנחנו מקווים שבזה גם יסתיים משבר כוח האדם.

ישראל אייכלר: גם שיטות הבנייה יתחדשו?

אביגדור יצחקי: גם שיטות הבנייה.

אביגדור יצחקי: כמובן נצטרך גם לדאוג לאשראי לכל הדברים האלה, שגם בזה אנחנו עוסקים שנים רבות, וכמובן שנצטרך לדאוג לכך שמוסדות התכנון יתכננו את הדברים הרבה יותר מהר.

אביגדור יצחקי: רק שתבין, ב-2011 תוכננו 30,000 יחידות דיור.

אביגדור יצחקי: בשנה שעברה, ב-2015 תוכננו 100,000 יחידות דיור, והשנה תוכננו 111,000 יחידות דיור, בתכנון גם לשכונות חדשות וגם לתמ"א 38 וגם לכל הדברים האחרים.

אביגדור יצחקי: מה זה תמ"א 38 תיקון 3א'?

אביגדור יצחקי: היא בעצם באה למסד את ההחלטות על אילו זכויות בנייה יתאפשרו במידה והן לא סותרות את תוכנית המתאר.

אביגדור יצחקי: התיקון אומר את הדבר הבא, שבמקום שבו קיים בניין של קומה אחת יתווסף לו לזכויות הבנייה על גבי התב"ע הקיימת.

אביגדור יצחקי: כלומר יכול להיות שכבר יש תב"ע במגרש הזה שהיא כבר של 3-4 קומות, כבר קיימת כי העירייה כבר חידשה את התב"עות ושינתה את התב"עות.

אביגדור יצחקי: אז קודם כול, הזכויות מתווספות על גבי התב"ע הקיימת.

<רחמים כהן גבורה: סליחה שאני מתפרץ, הכוונה בנוסף?

אביגדור יצחקי: בנוסף.

<רחמים כהן גבורה: זאת אומרת, ערבוב הזכויות נשאר כפי שהיה קודם?

אביגדור יצחקי: קודם כול, יש לך את התב"ע.

אביגדור יצחקי: יש כאלה שלא צריך תמ"א בכלל.

אביגדור יצחקי: ייקחו את התב"ע הקיימת.

<רחמים כהן גבורה: בהריסה ובנייה או בתמ"א 38?

אביגדור יצחקי: בכל מה שאתה רק רוצה.

<רחמים כהן גבורה: הנושא הזה לא ברור לאף אחד.

אביגדור יצחקי: אסביר.

אביגדור יצחקי: בכל עיר חידשו את התב"עות במהלך השנים.

אביגדור יצחקי: במקומות שהיה מותר שתי קומות היום מותר 6 קומות.

<קריאה: מי יודע על כך?

אביגדור יצחקי: כל מי שלוקח תיק מידע במוסד התכנון יודע מה זכויות התב"ע על כל מגרש ומגרש.

<רחמים כהן גבורה: אנשים לא רוצים את התב"ע הזאת.

<קריאה: הם ישלמו הרבה היטלי השבחה אם הם יממשו.

ישראל אייכלר: קודם נגיד מי היה השואל כדי שנבין את ההקשר.

ישראל אייכלר: לא כל דייר יודע מה שאתה יודע.

ישראל אייכלר: עורך-דין רחמים כהן גבורה הציג את השאלה.

ישראל אייכלר: האם מה שאמרת נכון רק לגבי הדירות שהורסים ובונים מחדש או גם לגבי אלה שנשארות?

אביגדור יצחקי: אני חוזר ואומר, התב"ע היא תוכנית בניין עיר שנותנת זכויות לבנייה בכל מגרש, כך שבמקומות מסוימים שבהם רוצים לנצל את זכויות התב"ע לעומת זכויות התב"ע שהיו קודם פונים לעירייה, מבקשים היתר בנייה ומקבלים היתר בנייה גם בלי תמ"א 38, לא חייבים את תמ"א 38.

מיכאל מלכיאלי: תנו לו לסיים כדי שלא יישאר משהו לא ברור.

ישראל אייכלר: אלה שאלות הבהרה.

ישראל אייכלר: אנשים שואלים שאלות הבהרה.

אביגדור יצחקי: על גבי זכויות התב"ע, יכול להיות שהיא השתנתה ויכול להיות שהיא לא השתנתה, בין אם היא השתנתה ובין אם היא לא השתנתה אזי מגיעות זכויות בנייה נוספות שנוצרות מהתמ"א, הכול בהריסה ובנייה מחדש.

אביגדור יצחקי: בבניין של קומה אחת – קומה וחצי, בבניין של שתי קומות – שתיים וחצי קומות.

<רחמים כהן גבורה: שתי קומות בנוי או שתי קומות מותר לפי התמ"א?

אביגדור יצחקי: עוד מעט אסביר.

אביגדור יצחקי: בבניין של שלוש קומות – 3 קומות, בבניין של מעל 3 קומות – 3 וחצי קומות.

אביגדור יצחקי: זכויות הבנייה בקומות הנוספות האלה שאני מדבר עליהן הן על-פי הבניין הקיים נכון לרגע זה, לפני ההריסה.

אביגדור יצחקי: זאת אומרת, נאמר שאני בא היום למגרש שיש בו כרגע בניין בן 3 קומות והתב"ע החדשה מאפשרת 6 קומות, אזי הוא קודם כול מקבל את 6 הקומות ולאחר מכן הוא מקבל את זכויות הבנייה על-פי הבניין הישן, של עוד 2 וחצי קומות נוספות.

מיכאל מלכיאלי: הרשויות המקומיות לא מעודכנות בזה.

<רחמים כהן גבורה: אף אחד לא יודע את מה שאתה אומר.

מיכאל מלכיאלי: בירושלים אמרו לי במפורש שזה לא כולל את התב"ע.

<רחמים כהן גבורה: גם באשדוד אמרו שלא.

<קריאות: - - -

ישראל אייכלר: רבותי, אני רוצה להגיד למען הפרוטוקול, מי שהעיר את ההערה הזאת הוא חבר הכנסת מלכיאלי, שהיה חבר בוועדה לתכנון ובנייה בירושלים עד לפני חודשיים כך שהוא יודע בדיוק על מה מדובר.

ישראל אייכלר: השאלה אם אתה מודע לכך שיש עיריות שעושות כך ויש שעושות אחרת.

אביגדור יצחקי: התשובה היא לא.

<עינת גנון: צריך לקחת בחשבון שיש מקומות שהעירייה עשתה תוכנית כלל-עירונית, מה שנקרא תוכנית לפי סעיף 23 לתמ"א 38, והיא גוברת.

מיכאל מלכיאלי: אנחנו מדברים בלי זה.

מיכאל מלכיאלי: עדיין הם אומרים שזה המצב הקיים התוספת כפי שהוא אמר.

מיכאל מלכיאלי: לא זכויות.

<רחמים כהן גבורה: זה מה שמבינים בעיריות.

<קריאות: - - -

ישראל אייכלר: כאשר שני אנשים מדברים ביחד אני לא שומע, ואם אני לא שומע אז גם הפרוטוקול לא שומע, ואם הפרוטוקול לא שומע חבל על הזמן שלכם.

ישראל אייכלר: עינת גנון, מנהלת אגף התחדשות עירונית, אמרה דבר חשוב, שיש עיריות שעשו משהו כולל, למשל בירושלים, ואצלן באמת לא יכולים לקבל את התוספת שעליה דיבר מר יצחקי.

אביגדור יצחקי: בסוף כולם יעשו משהו כולל.

אביגדור יצחקי: אני רוצה להבהיר, בתמ"א כתוב שבסופו של דבר התמ"א כפופה לתוכניות על-פי סעיף 23.

אביגדור יצחקי: נבהיר מה זה.

אביגדור יצחקי: תוכנית על-פי סעיף 23 אומרת איך הולכים, כמו תוכנית הרובעים בתל-אביב, אומרת שבשכונה הזאת מותר לבנות עד 5 קומות, זהו, נגמר הסיפור, אין יותר, לא תמ"א, לא על-יד, לא לפני ולא אחרי.

אביגדור יצחקי: אותו דבר בירושלים.

מיכאל מלכיאלי: מה שאתה אומר זה תוכנית מתאר?

אביגדור יצחקי: זה נגזרת מתוכנית מתאר.

אביגדור יצחקי: עוד לפני שהייתה תוכנית מתאר בתל-אביב הייתה תוכנית הרובעים והתוכנית הזאת גזרה וקבעה: בשכונה הזאת יבנו בתים עד 7 קומות.

מיכאל מלכיאלי: יש ועדת ערר בירושלים שקבעה שהתמ"א גוברת על המדיניות של העירייה.

אביגדור יצחקי: זה לא נכון.

מיכאל מלכיאלי: התמ"א מאפשרת שיקול דעת לעיריות.

אביגדור יצחקי: בדיוק.

ישראל אייכלר: רבותי, אני רוצה שמר יצחקי יגיע לסיכום דבריו אז תנו לו להמשיך.

<אתי ירדן: לירושלים יש חוקים משלה.

<אתי ירדן: חבר הכנסת מלכיאלי יכול להגיד מגוף ראשון, הוא יודע את זה מבפנים.

ישראל אייכלר: ניתן לך לדבר בהמשך אבל עכשיו מדבר ראש מטה הדיור הלאומי.

ישראל אייכלר: ההערה שלך נרשמה.

ישראל אייכלר: אני מבקש לא להתפרץ.

ישראל אייכלר: יש לנו פה סדרן והוא יכול להוציא כל מי שמתפרץ.

<אתי ירדן: אני מודעת לזה.

אביגדור יצחקי: אחרי שתיארתי את מה שתיארתי, אנחנו חושבים שהרשות המקומית צריכה להוביל את העניין של תמ"א 38, כי יש בו גם דברים נוספים, כי בסופו של דבר אם יש תוספת של זכויות בנייה וכתוצאה מכך יש תוספת של תושבים צריך לשנות גם את התשתיות.

אביגדור יצחקי: התשתיות לא יכולות להישאר בדיוק אותו דבר כאשר נוספים תושבים.

אביגדור יצחקי: לכן קיים ויכוח בינינו לבין הרשויות המקומיות על נושא היטלי ההשבחה.

אביגדור יצחקי: הוויכוח הזה נמצא כרגע בוועדת הפנים והגנת הסביבה של הכנסת.

אביגדור יצחקי: היועץ המשפטי של ועדת הפנים והגנת הסביבה, תומר רוזנר, לקח על עצמו לייצר איזשהו מנגנון, לפיו במקומות שבהם חייבים תשתיות אזי יוכלו לקחת גם היטלי השבחה.

אביגדור יצחקי: בנוסף לכך בתקציב המדינה הקצבנו כמה מאות מיליוני שקלים לטובת תמריצים לרשויות מקומיות.

יוליה מלינובסקי: כמה מיליונים?

אביגדור יצחקי: 230 מיליון שקל לעיריות שיאשרו היתרים גם של התחדשות עירונית וגם של בנייה רגילה.

אביגדור יצחקי: בבנייה רגילה זה בין 10,000-15,000 שקל לדירה ובהתחדשות עירונית זה בין 15,000-20,000 שקל לדירה.

אביגדור יצחקי: זאת אומרת, אנחנו נותנים תמריץ גדול יותר להתחדשות העירונית.

אביגדור יצחקי: אנחנו מבינים שהרשויות המקומיות בסוף הן אלה שאמורות להוליך את התהליכים, כי בלעדיהן לא יקרה כלום.

אביגדור יצחקי: מי שחושב שאפשר לכפות משהו על רשות מקומית, שיישכח מזה.

אביגדור יצחקי: לכן מה שעשינו, על-ידי קול קורא של משרד הבינוי והשיכון הקצינו כספים למינהלות עירוניות בכל עיר.

אביגדור יצחקי: לקול קורא הזה ניגשו 32 רשויות מקומיות, חלקן אושרו כבר ב-2016 וחלקן יאושרו ב-2017.

אביגדור יצחקי: נדמה לי שהקצינו לעניין הזה סדר גודל של 20 מיליון שקלים בשנה על מנת להקים את המינהלות האלה, על מנת שהרשויות המקומיות יהיו הכתובת לאנשים שרוצים לעסוק בזה והן יוכלו לתת את כל התשובות, כולל אילו זכויות הם יכולים לנצל ואילו זכויות הם יכולים לא לנצל.

ישראל אייכלר: ניתן לשני חברי כנסת זכות דיבור, לחברת הכנסת יוליה מלינובסקי ולחבר הכנסת מיכאל מלכיאלי.

ישראל אייכלר: אני מבקש, אם תוכל, להתייחס גם לדברים שלהם.

יוליה מלינובסקי: אהיה מאות תמציתית ואציג ראשי פרקים.

יוליה מלינובסקי: קודם כול, לגבי התפקיד של מטה הדיור הלאומי – אני לא רואה שום כיוון או התקדמות בנושא התחדשות עירונית בסקטור הדיור הציבורי.

יוליה מלינובסקי: פה אתם לא צריכים הסכמות של אף אחד, זה שלכם, וזה לא זז.

יוליה מלינובסקי: יש שכונות שלמות גם במרכז הארץ, לדוגמה שכונת ג'סי כהן בחולון, שם יש המון דיור ציבורי, שזה בבעלות המדינה וזה לא מתקדם לשום כיוון כי אתם לא מצליחים לייצר שם את התהליך הזה.

יוליה מלינובסקי: מה זה התחדשות עירונית?

יוליה מלינובסקי: זה תוספת קומות, תוספת דירות, וזה היה פותר לכם באופן חלקי את בעיית מצוקת הדיור הציבורי.

יוליה מלינובסקי: דיברת על תשתיות.

יוליה מלינובסקי: כל ראש עירייה יגיד לך שפשוט זה לא קורה.

יוליה מלינובסקי: אתם לא עוזרים לרשויות המקומיות בנושא של תשתיות.

יוליה מלינובסקי: תשתיות זה גם צינורות ביוב וגם צינורות מים וגם גני ילדים, שאתם לא עושים שם.

יוליה מלינובסקי: יש תוספת של שתי קומות וחצי, מר יצחקי.

יוליה מלינובסקי: בדרך כלל המשפחות שקונות את זה יש להן ילדים והן צריכות גני ילדים ובתי-ספר, ושם זה בכלל לא קורה, אין שום הקצאה, אין שום דבר, שום עזרה: "תתמודדו לבד".

יוליה מלינובסקי: היכן שהרשות המקומית חזקה היא יכולה להתמודד, אולם היכן שהרשות המקומית חזקה פחות אין לה איך להתמודד.

יוליה מלינובסקי: דיברנו על כך שמשרד החינוך ייכנס לזה, או שאתם תיכנסו לזה, אך זה לא נעשה.

יוליה מלינובסקי: לגבי הרשות להתחדשות עירונית, הייתה היסטריה פה בכנסת לחוקק את החוק הזה ולהקים אותה ובסוף היא לא קמה.

יוליה מלינובסקי: בואו נראה מתי היא תקום.

יוליה מלינובסקי: יש דיון דחוף בוועדת הכלכלה, שלדעתי היום הנשיאות אישרה, בדיוק על הנושא הזה.

יוליה מלינובסקי: כי אם גברת עינת גנון מסתדרת מצוין, כפי שאמרת קודם, אנחנו לא צריכים את הרשות הזאת.

יוליה מלינובסקי: אם היא לא מסתדרת אז למה הרשות עד היום לא קמה?

יוליה מלינובסקי: עברה כבר לפחות חצי שנה מאז שהחוק נחקק.

יוליה מלינובסקי: תוכנית מתאר העיר – מצוין, סיפרת פה יפה שאתם רוצים שתהיה כזו בכל עיר.

יוליה מלינובסקי: אתה יודע לכמה רשויות מקומיות בארץ יש תוכנית מתאר עיר? 46.

ישראל אייכלר: לכל השאר אין?

יוליה מלינובסקי: אין.

יוליה מלינובסקי: זאת אומרת, אדוני, לפני שאתה מתכנן אתה צריך להכריח אותם לעשות את תוכנית מתאר העיר, כי אתה יכול לתכנן עד מחר אבל אין להם.

אביגדור יצחקי: שיעשו חקיקה בעיר.

יוליה מלינובסקי: זה לא חקיקה.

יוליה מלינובסקי: מה הרשויות המקומיות אומרות?

יוליה מלינובסקי: יקר מאוד להכין את תוכנית המתאר העיר, זה עולה הרבה כסף.

יוליה מלינובסקי: צריך לקחת צוות מומחים גדול מאוד כדי לעשות את זה.

יוליה מלינובסקי: רשות מקומית שיש לה כסף תעשה, ורשות מקומית שאין לה כסף – אתה יודע, יש רשויות מקומיות בארץ שלא עשו תוכנית מתאר עיר מעולם, זה לא קיים אצלן.

<קריאה: משנות השישים.

ישראל אייכלר: משנות השישים?

ישראל אייכלר: אז זה לא רלוונטי, זה עוד לפני מלחמת ששת הימים.

יוליה מלינובסקי: מר יצחקי, אם אתה רוצה לפתור את בעיית הדיור בארץ ולספר לנו, בתקווה שמחירי הדיור מתישהו ירדו ויהיה לנו פה גן עדן, אז תתחילו לתכנן תוכניות מתאר עיר.

יוליה מלינובסקי: כפי שאמרת קודם, תוכנית מתאר העיר גוברת על התב"ע.

יוליה מלינובסקי: כל עוד יש לך רשויות מקומיות שאין להן את תוכנית מתאר העיר – ואני באתי מהשלטון המקומי, בגלל זה אני מבינה על מה אני מדברת.

אביגדור יצחקי: מאיזה מקום?

יוליה מלינובסקי: מחולון.

יוליה מלינובסקי: שם הצלחנו לשכנע בסחיטה באיומים את ראש העירייה – כי ראשי עיריות לא רוצים לעשות תוכנית מתאר עיר, כי נוח להם מאוד שאין תוכנית מתאר עיר.

<אתי ירדן: סחיטה באיומים זה לא פלילי?

יוליה מלינובסקי: סליחה, הגברת הזאת עולה על העצבים עם ההתערבות שלה בכל עניין.

יוליה מלינובסקי: נוח מאוד לרשות המקומית שאין לה תוכנית מתאר עיר.

יוליה מלינובסקי: מה זה אומר?

יוליה מלינובסקי: אני באה, אני רוצה לעשות תוכנית תמ"א 38.

יוליה מלינובסקי: אומרים: קדימה, יש לך את זה.

יוליה מלינובסקי: את מתחילה לרוץ, להשקיע כסף, לשכנע דיירים.

יוליה מלינובסקי: אחרי חצי שנה את באה ואומרים: טוב, שינינו את דעתנו.

ישראל אייכלר: אלה דברים שקרו?

יוליה מלינובסקי: זה קורה כל הזמן.

יוליה מלינובסקי: הנה, גם הוא אומר, גם הם אומרים.

<קריאה: אתה יכול לקבל אישור מן הרשות המקומית, אתה מגיע לוועדה ואז אומרים שיש מדיניות חדשה.

יוליה מלינובסקי: זה שאלת הביצה והתרנגולת, מה היה קודם.

יוליה מלינובסקי: ברגע שאין תוכנית מתאר לעיר אפשר לשנות דברים.

יוליה מלינובסקי: ברגע שיש תוכנית מתאר לעיר היא מסדירה את הדברים.

יוליה מלינובסקי: מר יצחקי, ראש מטה הדיור הלאומי, לא ראיתי שום דבר שאתם טרחתם ועשיתם למען שרשויות מקומיות יכינו תוכניות מתאר העיר, שזה התחלה.

ישראל אייכלר: את ביקשת כל הזמן שהוא ידבר רק על תמ"א 38.

ישראל אייכלר: עכשיו את מדברת על תוכנית מתאר העיר.

יוליה מלינובסקי: כאשר אתה מכין תוכנית מתאר לעיר אתה כולל בפנים את כל הזכויות.

יוליה מלינובסקי: אתה אומר: פה אני רוצה להשאיר שכונה עם נוף כפרי והשכונה השנייה יכולה לעבור תמ"א 38, אתה קובע את מדיניות העיר.

ישראל אייכלר: אבל את מגבילה את תמ"א 38.

יוליה מלינובסקי: מסדירים אותה, פשוט מסדירים את כללי המשחק.

יוליה מלינובסקי: אתה מגדיר שכונה שיכולה להיות בתמ"א 38 ואתה לא יכול לשנות.

ישראל אייכלר: מה את אומרת לגבי תמ"א 38 עצמה?

ישראל אייכלר: יש לך הרבה ניסיון בעירייה.

ישראל אייכלר: את היית בחולון.

ישראל אייכלר: בחולון יש הרבה פרויקטים של תמ"א 38?

יוליה מלינובסקי: זה התחיל, כי יש לזה כדאיות כלכלית.

יוליה מלינובסקי: זה בדיוק הנושא.

אביגדור יצחקי: ראש העירייה לא ממש אוהב את זה שם.

אביגדור יצחקי: ברמת-גן יש הרבה ובחיפה יש הרבה.

יוליה מלינובסקי: אבל אנחנו הצלחנו שם על-ידי תוכנית מתאר העיר להגביל בצורה כזו או אחרת את שיקול הדעת של ראש העירייה.

יוליה מלינובסקי: עכשיו בין אם הוא רוצה ובין אם הוא לא רוצה הוא כבר לא יכול לסרב כי זה כבר מוסדר.

יוליה מלינובסקי: אז אולי כדאי להשקיע בכך שראשי הרשויות יכינו תוכניות מתאר עיר, כי זה בעצם מסדיר את הנושא וגם קצת מסדיר את העניינים.

יוליה מלינובסקי: חילופי קרקע – לפי הדיווחים שקיבלתי, מה שאני שמעתי לא כל-כך מוצלח, אולי אתם יודעים משהו אחר.

יוליה מלינובסקי: אם אין כדאיות כלכלית נותנים לך קרקע חלופית ואז יהיה לך כדאי.

יוליה מלינובסקי: זה לא כל-כך עובד כי לא נותנים, ועד שנותנים- - -

<קריאה: ניוד זכויות.

<קריאה: אין קרקע חלופית.

יוליה מלינובסקי: בכל נושא התחדשות עירונית.

ישראל אייכלר: להזכירכם, מדובר על תמ"א 38 בדיון הזה.

ישראל אייכלר: המנהלת אומרת נכון, מדובר על הדיירים של תמ"א 38, זה העניין.

יוליה מלינובסקי: דבר אחרון, יש דוח של משרד הרווחה, דוח מקצועי מאוד קשה לקריאה, שמתייחס לניצול זכויות של אנשים, ניצול ציני.

יוליה מלינובסקי: הדוח הזה נכתב לא על-ידי עמותה אלא על-ידי משרד הרווחה, על-ידי עובדים סוציאליים.

ישראל אייכלר: הנה, זה הנושא שלנו.

יוליה מלינובסקי: יש פשוט ניצול זכויות ציני של הקבלנים.

יוליה מלינובסקי: מה שאתה אמרת, וזה נכון, עד שלדיירים לא תהיה כתובת בעיר ושם יהיה עובד סוציאלי שיטפל- - -

<שלומית אבינח-קואולמן: לא כולם רוצים להגיע לעובד סוציאלי.

יוליה מלינובסקי: אסביר לך משהו.

יוליה מלינובסקי: בדרך כלל תמ"א 38 זה לא בנייה חדשה.

יוליה מלינובסקי: בדרך כלל זה אנשים שהם עולים חדשים מבוגרים.

<שלומית אבינח-קואולמן: עובד קהילתי.

<שלומית אבינח-קואולמן: לא עובד סוציאלי.

<קריאה: יש 6 מחוזות במדינה וכל בית-משפט עשוי בשביל זה.

<קריאה: את זה עשו בבית-משפט.

יוליה מלינובסקי: הצלחנו להכניס בחוק של הרשות להתחדשות עירונית סעיף, שכל הטפסים שלהם יהיו בעברית, בערבית וברוסית, שזה היה חידוש.

ישראל אייכלר: שכחת ביידיש...

יוליה מלינובסקי: למה זה חשוב מאוד?

יוליה מלינובסקי: כי, כפי שאמרת, העברית שם קשה מאוד, וגם מי שיודע עברית מתקשה להבין, אז חשוב מאוד שאנשים יבינו על מה מדובר.

<רחמים כהן גבורה: לשם מה יש להם עורך-דין שמייצג אותם?

<פרידה קאופמן: אבל עורך-הדין הוא ביחד עם היזם.

<רחמים כהן גבורה: לא נכון.

<פרידה קאופמן: כן נכון.

ישראל אייכלר: עורך-דין רחמים כהן גבורה, היית כאן בדיון הקודם, שמעת את הגברת.

<קריאות: - - -

יוליה מלינובסקי: צריך להקים רשויות כאלה בעיריות שייתנו מענה.

יוליה מלינובסקי: היום יש רשויות מקומיות שעושות את זה באופן וולונטרי.

יוליה מלינובסקי: כפי שאמרת עכשיו, רק 30 וכמה רשויות ניגשו לקול קורא שלך, שזה מעט מדי.

יוליה מלינובסקי: אתם צריכים לשים על זה דגש, שכמה שיותר רשויות מקומיות יקימו מנהלת כזאת, או רשות עירונית שתיתן מענה פרטני לתושבים, כי הם יותר נגישים לעירייה, יכולים לגשת לקחת שם מסמכים, הם יותר יכולים להיות בקשר עם הרווחה אם יש מקרים כאלה או אחרים.

יוליה מלינובסקי: על זה צריך לשים דגש.

יוליה מלינובסקי: בלי זה, זה לא יזוז.

יוליה מלינובסקי: וכמובן נושא הכדאיות הכלכלית – אם אתם רוצים רשות עירונית בעכו או בבית-שאן אז תצטרכו לתת שם מענקים.

יוליה מלינובסקי: אני מצטערת, אני חייבת ללכת.

יוליה מלינובסקי: אשמח לשמוע את התשובות שלך.

יוליה מלינובסקי: ניפגש.

ישראל אייכלר: תודה רבה.

ישראל אייכלר: חבר הכנסת מלכיאלי, בבקשה.

מיכאל מלכיאלי: אדוני היושב-ראש, תודה רבה על הדיון.

מיכאל מלכיאלי: אני יודע על הרבה דברים טובים שאתם עושים, משתדלים הרבה-הרבה.

מיכאל מלכיאלי: אני רוצה להיצמד לנושא של הדיון, שהוא מיצוי זכויות הדיירים.

מיכאל מלכיאלי: היושב-ראש הקריא גם מכתבים ותלונות של אנשים.

מיכאל מלכיאלי: מדברים הרבה שעד כמה שזה אמור להיות קורץ בסוף ניגשים רק מעטים, ומגיעים לסוף המרוץ עוד יותר מעטים.

מיכאל מלכיאלי: אני חושב שיש לזה כמה סיבות.

מיכאל מלכיאלי: בעיקר זה הבעיה של הדיירים.

מיכאל מלכיאלי: הייתי רוצה לפרט כאן בקיצור את מה שאני חושב.

מיכאל מלכיאלי: חלק גדול מן התלונות על כך שדברים נתקעו נגעו להתקוטטות שבין היזם לבין הדיירים.

מיכאל מלכיאלי: ישבתי בעירייה כמה שנים, ראיתי את היזמים מול הדיירים.

מיכאל מלכיאלי: היזמים הגיעו עם 100% חתימות אולם ברגע האמת התחיל הבלגן.

<יעקב מלבסקי: ברשותך, תן לי להגיד מילה אחת.

<יעקב מלבסקי: בתחילת הדיון מי שביקש מהיושב-ראש לפתור את הבירוקרטיה היו היזמים.

<יעקב מלבסקי: בוועדה בדיון הקודם פתאום סובבו את ההגה אחורה לכיוון הדיירים.

<יעקב מלבסקי: אם היו פותרים את הבירוקרטיה הדיירים היו מרוצים והיו מודים ולא היו מגיעים לכל הבלגן.

ישראל אייכלר: זה היה הערת ביניים.

ישראל אייכלר: זה מספיק.

מיכאל מלכיאלי: בתחילה הרעיון של תמ"א 38 דיבר על חובתו של היזם לחזק את הבניין, בניית ממ"ד, דיברו על 25 מטרים.

מיכאל מלכיאלי: ואז הגיע השלב שנכנסו המאכערים.

מיכאל מלכיאלי: אמרת בצדק גמור: הייתי מעדיף שהמאכערים לא יתקרבו לסיפור הזה.

מיכאל מלכיאלי: אבל בסוף האדם הרגיל שהגיע לרשות עירונית, אני אומר לך, לא יצליח לצאת משם עם משהו מוגמר, הוא לא מסוגל.

מיכאל מלכיאלי: אני רוצה לספר סיפור.

מיכאל מלכיאלי: לפני שנים רבות, כאשר הייתי אברך צעיר, רציתי לבנות מרפסת לסוכה.

מיכאל מלכיאלי: זה הסיפור שסיפרתי על הפגישה הראשונה שלי עם ניר ברקת.

מיכאל מלכיאלי: אמרתי: רגע, אני אשלם למישהו שיריץ לי את המאכער?

מיכאל מלכיאלי: אני בחור מספיק אינטליגנטי, אני יודע לבד לעשות את זה.

מיכאל מלכיאלי: ואז ניגשתי לרפרנטית הראשונה בעיריית ירושלים ואמרתי: אני רוצה לבנות מרפסת סוכה, מה עליי לעשות?

מיכאל מלכיאלי: אמרו לי: כולכם ביחד צריכים להגיש תוכנית, עם חריגות לכאן ולכאן בשביל הסוכה.

מיכאל מלכיאלי: הבנתי.

מיכאל מלכיאלי: ואז הלכתי לפקידה הבאה.

מיכאל מלכיאלי: היא אמרה לי: מה פתאום?

מיכאל מלכיאלי: אצלנו מוציאים רק מרפסות זיזית.

מיכאל מלכיאלי: אמרתי לה: אבל הפקידה הראשונה אמרה לי אחרת.

מיכאל מלכיאלי: היא אמרה: אתה מדבר אתי או איתה?

מיכאל מלכיאלי: אין סדר, לא יודעים בתמ"א 38 מה מגיע לדיירים.

מיכאל מלכיאלי: מסע הסחטנות שיש בין הלקוחות לבין היזמים וזה שהיזמים משאירים לעצמם את זכויות הבנייה – למה אתה אומר לי "לא"?

ישראל אייכלר: רבותי, אתם לא יודעים את הכללים בכנסת, שמי שמפריע לחבר כנסת הסדרן מוציא אותו?

מיכאל מלכיאלי: העניין שהיזמים משאירים לעצמם את זכויות הבנייה- - -

<אתי ירדן: היה צריך להיות גילוי נאות, שרק עכשיו הוא בא מוועדת התכנון של ירושלים.

<אתי ירדן: על מי אנחנו "עובדים" פה?

ישראל אייכלר: אני לא נוהג להוציא אנשים מן הוועדה שלנו אבל אני מבקש מן הסדרנים באופן כללי, תוציאו את מי שמתפרץ, בלי שאבקש.

<אתי ירדן: אבל זו ועדה לפניות הציבור.

<אתי ירדן: זה גילוי נאות.

מיכאל מלכיאלי: אם היינו יודעים בדיוק מה הזכויות שיש – מדברים כל הזמן על סחטנות.

מיכאל מלכיאלי: בנושא שיפוץ הבניין אין כללים ברורים, ואולי טוב שאין כללים ברורים, אבל זה המקום שבסוף הדיירים המוחלשים מול היזמים החזקים שמגיעים עם עורכי-דין, בסוף שם מגיע ה"פיצוץ" ולכן זה נתקע, מתיקים שראיתי.

מיכאל מלכיאלי: זה נקודה אחת.

מיכאל מלכיאלי: נקודה שנייה, למה הרבה תיקי תמ"א 38 לא מתקדמים בפועל?

מיכאל מלכיאלי: אתה מכיר את מה שקשור לשנת 2005, שרק מאז אפשר לנצל את תמ"א 38.

מיכאל מלכיאלי: יש הרבה בניינים, בפרט בשכונות הישנות של ירושלים, שהוציאו היתרי בנייה גם אחרי השנה הזאת.

מיכאל מלכיאלי: כל-כך הרבה בניינים נתקעים רק בשל הדבר הזה.

ישראל אייכלר: תסביר לי את זה.

מיכאל מלכיאלי: זה סיפור שקיים, לא סיפור תיאורטי.

מיכאל מלכיאלי: אדם הוציא היתר בנייה אחרי שנת 2005 בבניין ישן של 70 דיירים, אדם אחד הוציא היתר בנייה אחרי שנת 2005 ואז עיריית ירושלים לא פותחת לכל הדיירים תיק תמ"א 38.

ישראל אייכלר: בואו ניקח בניין רכבת ברחוב שמואל הנביא, בשיכוני שמואל הנביא.

ישראל אייכלר: אחד הוציא היתר לחדר בקומת קרקע, אז כל הדיירים לא יכולים להגיש תמ"א 38?

מיכאל מלכיאלי: לא רק בקומת קרקע, אפילו בקומת גג.

מיכאל מלכיאלי: אדם הוציא לעצמו היתר, נייד זכויות למעלה ואז כל הבניין לא יכול להיכנס לתמ"א 38.

מיכאל מלכיאלי: פורמלית הוא עשה את העבודה אחרי 2005.

<עינת גנון: זה לא עיריית ירושלים.

<עינת גנון: זה הוראה של המועצה הארצית.

מיכאל מלכיאלי: זה נושא שאתם כמינהלת צריכים לתקן.

מיכאל מלכיאלי: זה עיוות.

ישראל אייכלר: מי מוסמך לשנות את זה?

מיכאל מלכיאלי: זה רק חקיקה.

<עינת גנון: לא, לא.

<עינת גנון: זה המועצה הארצית.

<עינת גנון: אגב, זה נמצא על שולחנה של ועדת עורכים של תמ"א 38 ביחד עם סדרה נוספת של תיקונים שהיא בוחנת לא בעניין הזכויות.

<עינת גנון: הסוגיה הזו מוכרת והיא תטופל.

אביגדור יצחקי: זה יהיה כבר תמ"א 38 תיקון 4.

ישראל אייכלר: מתי זה יהיה להערכתכם?

<עינת גנון: אני לא אחראית על זה.

אביגדור יצחקי: לא בזמן הקרוב.

ישראל אייכלר: זאת אומרת שיש פה עוול מובנה.

<עינת גנון: כן, אני מסכימה.

ישראל אייכלר: למה זה לא ישונה מייד?

אביגדור יצחקי: כי רק עכשיו גמרנו את תמ"א 38.

אביגדור יצחקי: אף אחד עוד לא יודע את הפרטים ואתה כבר רוצה לתקן?

<דוד אפנג'ר: זה יצא מירושלים על-ידי שמואל מהלה שהביא את זה למשרד הפנים בזמנו לתקן 413 והוא אמר שבמקום שהוציא היתר כבר אחרי שנת 2005- - -

ישראל אייכלר: אבל נפסק בהלכה שאין חבים לאדם שלא בפניו.

ישראל אייכלר: השכן שם למטה בכניסה הוציא היתר בנייה, איך זה יכול לחייב אותי?

<דוד אפנג'ר: אמרנו את זה אבל זה לא עזר.

מיכאל מלכיאלי: כאן אומר האדם: אני מוכן להרוס את הבנייה הנוספת.

ישראל אייכלר: אתה יודע כמה שכונות נתקעות בגלל זה?

ישראל אייכלר: נתתי דוגמה של בניין בשכונת שמואל הנביא אבל בכל הארץ יש "רכבות" כאלה.

אביגדור יצחקי: אני רואה שהדיון פה הוא בעיקר על ירושלים.

ישראל אייכלר: אדם קרוב אצל עצמו, אנחנו ירושלמים, אבל צריך לדבר על ערים אחרות גם.

<דוד אפנג'ר: כפי שבישיבה הקודמת כיוונו, ובאמת עיריית ירושלים- - -

ישראל אייכלר: אתה לא מירושלים, נכון?

ישראל אייכלר: אתן לך זכות דיבור.

<עינת גנון: אני מבקשת מאוד להתייחס לְמה משרד הבינוי והשיכון עושה ברמת המקרו.

<דוד אפנג'ר: הערה אחרונה, רשות עירונית שלא תעבור את זה, כפי שבישיבה הקודמת הוא הביא את האישור של שדרוג מלא או לא שדרוג מלא, עיריית ירושלים ברוך-השם קיבלה את זה.

<דוד אפנג'ר: היום היא כבר לא נותנת את זה בשדרוג מלא.

<דוד אפנג'ר: באותו אופן אפשר לעשות את התיקון הזה, כי לא תקני מה שהם אומרים.

ישראל אייכלר: העירייה יכולה לתקן את זה?

<דוד אפנג'ר: לא העירייה.

<דוד אפנג'ר: זה לא בחקיקה.

ישראל אייכלר: זה המועצה הארצית.

ישראל אייכלר: מנהלת הוועדה תרשום את הנקודה הזאת.

מיכאל מלכיאלי: הערה אחרונה בשורה אחת, בנושא של התחדשות עירונית, כשהייתי בעיריית ירושלים גם נפגשתי עם גברת עינת גנון לדון על הנושא הזה.

מיכאל מלכיאלי: בהתחדשות עירונית הייתי מצפה, ואני חושב שיושב-ראש הוועדה, כמי שמכיר את ירושלים טוב מאוד, יודע שגם בנושא התחדשות עירונית צריך להיות מאוד-מאוד עם רגליים על הקרקע.

מיכאל מלכיאלי: אציג דוגמה.

מיכאל מלכיאלי: במקום שמכריזים על התחדשות עירונית יותר אי אפשר להוציא היתרי בנייה, כך נקבע בסעיפים 77 ו-78.

מיכאל מלכיאלי: משרד הבינוי והשיכון הגיע לעיריית ירושלים בבקשה, את כל אזור בר אילן, את שכונות סורוצקין, בר אילן עד לישינסקי, להפוך את הכול להתחדשות עירונית.

מיכאל מלכיאלי: כל אחד מבין ששם התחדשות עירונית לא תהיה בעשרים השנים הקרובות כי אנחנו מכירים את המורכבות של המקום.

מיכאל מלכיאלי: בהתחדשות העירונית הכריחו לבנות שם 20 קומות.

<עינת גנון: לא נכון.

<עינת גנון: בבר-אילן לא נקבע שייבנו 20 קומות.

<עינת גנון: בואו נדייק.

מיכאל מלכיאלי: 20 קומות, ובוועדה זה ירד ל-12 קומות.

מיכאל מלכיאלי: ישבנו ביחד.

<עינת גנון: בבר-אילן מעולם לא תוכנן שייבנו 20 קומות.

מיכאל מלכיאלי: ההערה שלי היא שבנושא של התחדשות עירונית צריך להתאים את התוכנית לתושבים של המקום מבחינת מספר הקומות וגם מבחינה זו שאי אפשר להוציא היתרי בנייה בתוכנית הארוכה הזאת, גם זה דבר שצריך היה לבוא בשיקול.

מיכאל מלכיאלי: אנשים רבים נפגעים מזה בשלב הזה.

ישראל אייכלר: אני רוצה להודות לחבר הכנסת מלכיאלי.

ישראל אייכלר: עכשיו כל מי שידבר יקבל רק כמה דקות.

<קריאה: זה נתון להחלטת מהנדס.

<קריאה: אם מהנדס מוציא דוח שהבניין לא עומד- - -

ישראל אייכלר: אתן לכל אחד מן האנשים שרוצים לדבר לומר משפט אחד בלבד.

ישראל אייכלר: עינת גנון תשיב.

ישראל אייכלר: נסגור את הדיון בשעה 14:45.

<עינת גנון: קודם אני רוצה לתאר, ברשותך, מה אנחנו עושים כי אני חושבת שיש הרבה מאוד תשובות לדברים שנאמרו גם בדיון הקודם, שכבר היום אנחנו עושים את רובם מבלי לחכות.

<עינת גנון: מבלי לחכות להקמת הרשות, כבר היום אנחנו עושים הרבה מאוד דברים.

<עינת גנון: אחד, היום אנחנו עובדים על הסכמי מדף לפרויקטים של פינוי ובינוי ותמ"א 38, כך שדייר שבא אליו יזם בפרויקט של תמ"א 38 יוכל להיכנס לאתר האינטרנט של משרד הבינוי והשיכון ולהוריד חוזה מדף, לראות דוגמה איך חוזה צריך להיראות, מה יש בו ומה אין בו, ממש חוזה מלא.

<עינת גנון: זה בעבודה.

<שלומית אבינח-קואולמן: חוזה מלא שיחייב את היזמים?

<עינת גנון: הוא לא יחייב.

<עינת גנון: הוא המלצה של משרד הבינוי והשיכון.

<עינת גנון: זה כבר היום נמצא בעבודה.

<עינת גנון: בנוסף, יש את הנושא שמשרד המשפטים הציג בדיון הקודם, של חוק המארגנים, שנדון בימים אלה וכבר עבר קריאה ראשונה בכנסת.

ישראל אייכלר: שלא יהיו מאכערים.

<עינת גנון: בדיוק.

ישראל אייכלר: מי הגיש את זה, הממשלה?

<עינת גנון: זה יוזמה שלנו, הוגש על-ידי משרד המשפטים ומשרד הבינוי והשיכון.

ישראל אייכלר: מתי אתם מגישים את זה?

<אסתי ורהפטיג בס: זה עבר כבר קריאה ראשונה וזה נדון בוועדת הרפורמות.

<עינת גנון: זה אמור היה להיות מחר בדיון אך נדחה ל-31 בינואר, כך שזה נמצא בדיונים.

ישראל אייכלר: חבל.

ישראל אייכלר: אני חושב שזה החוק הכי חשוב, למנוע את הסבל של הדיירים.

<עינת גנון: אני מסכימה אתך.

<עינת גנון: זו הייתה יוזמה שלנו.

אביגדור יצחקי: יש בעיות עוד יותר גדולות.

אביגדור יצחקי: למשל בראשון לציון רצינו לעשות פרויקט.

אביגדור יצחקי: העירייה יזמה אותו.

אביגדור יצחקי: נתנו להם קרקע משלימה.

אביגדור יצחקי: הם באו לתושבים להחתים אותם ופתאום מצאו שהתושבים כבר חתומים אצל כל מיני חבר'ה.

אביגדור יצחקי: ולא רק זה, גם שמו הערות אזהרה על הדירות שלהם.

ישראל אייכלר: החוק יפתור את הבעיה הזאת?

<עינת גנון: החוק בא לתת מענה לכל מיני ניירות כאלה ש"מסנדלים" את התושבים לזמן בלתי מוגבל.

ישראל אייכלר: החוק ישחרר גם רטרואקטיבית את אלה שכבר נפגעו?

<קריאה: החוק יחול גם על הסכמים שכבר נחתמו.

ישראל אייכלר: זה בשורה לגברת קאופמן, שיכול להיות שתשחרר אתכם מהחתימות שלכם.

אביגדור יצחקי: אנחנו רוצים שהחתימות האלה יפקעו כי למארגן, זה שהחתים אותם, אין אפשרות לעשות פרויקט.

<עינת גנון: בעקבות חוק הרשות להתחדשות עירונית אנחנו עובדים כבר היום על הכנה, ואחר-כך יהיה גם פרסום, של מאגרים של בעלי מקצוע.

<עינת גנון: כלומר, הדיירים יוכלו להיכנס לאתר האינטרנט של משרד הבינוי והשיכון ולמצוא שם קבלן מומלץ, שמאי מומלץ, אדריכל מומלץ, רשימה שלמה של בעלי מקצוע שיוכלו לבחור ביניהם.

<עינת גנון: אגב, סיימנו בימים אלה 8 מחזורים של קורסים של הכשרות לקבלנים שהם ייעודיים לתמ"א 38, לחיזוק מבנים, כלומר לפרויקטים שאנשים נשארים לגור בבניינים.

<עינת גנון: סיימנו 8 מחזורים כאלה.

ישראל אייכלר: כמה אנשים עברו עד כה את הקורסים?

<עינת גנון: בכל קורס סדר גודל של 30 קבלנים.

<עינת גנון: 30 כפול 8.

<עינת גנון: אני חושבת שזה בהחלט מכובד.

<ישראל אירנשטיין: אבל מה עם יזמים?

<ישראל אירנשטיין: הקבלנים בסופו של דבר עובדים אצל היזמים.

<עינת גנון: בקורס יכלו להשתתף גם יזמים.

<ישראל אירנשטיין: לא הייתה אפשרות.

<ישראל אירנשטיין: אני ניסיתי באופן עצמאי.

ישראל אייכלר: אפשר לפתוח עכשיו מחזור נוסף.

<עינת גנון: אשמח לבדוק.

<עינת גנון: אנחנו נערכים למחזור נוסף בקרוב.

<עינת גנון: שוב, זה לא מחייב, אבל השמות מפורסמים באתר האינטרנט של משרד הבינוי והשיכון ושל התאחדות בוני הארץ.

<עינת גנון: אפשר להיכנס ולעיין.

ישראל אייכלר: במחזור הבא גם יזמים יוכלו להצטרף?

<קריאה: היה קול קורא, אבל הקול קורא ירד מן הפרק בינתיים.

<עינת גנון: זה לא קשור לקול קורא.

<עינת גנון: זה לא היה תנאי.

ישראל אייכלר: רבותי, אנחנו צריכים להיות ממוקדים.

ישראל אייכלר: במחזור הבא יוכלו גם יזמים להשתתף?

ישראל אייכלר: אני חושב שזה חשוב מאוד.

<עינת גנון: אוודא את זה.

ישראל אייכלר: אני פשוט ממליץ כי בסופו של דבר הם עומדים מול הדיירים ולפעמים הם לא יודעים מימינם ומשמאלם.

ישראל אייכלר: לא כולם.

<עינת גנון: כפי שדובר בישיבה הקודמת, אנחנו עובדים על מדריך לדיירים.

ישראל אייכלר: מתי המדריך ייצא?

<עינת גנון: במכתב שלך אל שר הבינוי והשיכון ואל שר האוצר ציינת, בטעות כנראה, שהמדריך היה אמור לצאת ב-2014.

<עינת גנון: ב-2014 פורסם מדריך לפינוי ובינוי.

ישראל אייכלר: נכון שכך נמסר לוועדה?

ישראל אייכלר: כולם מעידים על זה.

<עינת גנון: הייתה אי-הבנה.

<עינת גנון: אני מדייקת.

ישראל אייכלר: אז מתי זה יהיה?

<עינת גנון: עכשיו אנחנו עובדים על זה.

<עינת גנון: אני מעריכה שתוך 3 חודשים נפרסם את המדריך לתמ"א 38.

<עינת גנון: יש לנו פה סדרה של פעולות.

<עינת גנון: בנוסף אנחנו פועלים להסדיר את המנגנון של תשלום שכר טרחה לעורך-דין על-ידי היזם, מה שמקובל מאוד בעסקאות הללו.

<עינת גנון: שוב, אנחנו נפרסם המלצה, זה לא יהיה חקיקה אלא תהיה המלצה שלנו, ביחד עם לשכת עורכי-הדין, איך יהיה המנגנון של התשלום, כדי שהוא יהיה נקי, למרות שהיזם הוא שמשלם את שכר הטרחה.

<עינת גנון: ודבר אחרון, בימים אלה אנחנו בונים מערכת למעקב אחר היתרי בנייה בהתחדשות עירונית, כמובן כולל תמ"א 38 ופינוי ובינוי, כדי שתהיה לנו תמונה הרבה יותר מדויקת, שבפעם הבאה שנגיע לוועדה אני מקווה שנוכל לתת מידע יותר אמין ממה שיש לנו היום.

<שלומית אבינח-קואולמן: זה יכלול גם את ההיתרים שקיימים כבר?

<עינת גנון: כן, בוודאי.

ישראל אייכלר: מצוין, כי אחת הבעיות שהיו לנו, שאין שום אינפורמציה.

<ישראל אירנשטיין: ברשויות המקומיות יש את זה.

<עינת גנון: אנחנו מודעים לכך והמערכת תהיה מוכנה, לדיון הבא יהיה לנו מידע אמין יותר.

ישראל אייכלר: אני רוצה להודות לגברת עינת גנון, מנהלת אגף התחדשות עירונית במשרד הבינוי והשיכון.

ישראל אייכלר: אם אתם רוצים, כל אחד מכם יוכל לומר משפט אחד.

<דוד אפנג'ר: נושא רישוי זמין, שבעצם ירצו מאתנו היזמים לעבור את כל התהליך עוד לפני ועדה, כאשר בסופו של דבר אנחנו לא יודעים אם בכלל יהיה לנו היתר בהמשך.

אביגדור יצחקי: נושא רישוי זמין קיים, ישנו.

אביגדור יצחקי: מי שלא יכול להתרגל אליו- - -

<ישראל אירנשטיין: אין לי בעיה עם רישוי זמין.

ישראל אייכלר: רבותי, לא פתחתי דיון.

ישראל אייכלר: תגיד את המשפט שלך, בבקשה.

<ישראל אירנשטיין: המשפט שלי הוא לגבי מענקים.

<ישראל אירנשטיין: אנחנו החתמנו על תמ"א 38 ובונים אותם ומאכלסים על סמך שאנחנו נקבל מענק על כל יחידה באזורים מסוימים, מענק של 30,000 שקל לכל יחידת דיור.

אביגדור יצחקי: אל תבנה על זה.

<ישראל אירנשטיין: על סמך זה חתמנו בפריפריה.

אביגדור יצחקי: אם זה בפריפריה האמיתית אז אני אשקול את זה.

<ישראל אירנשטיין: בפריפריה של שכונות חלשות ממש, רובעים ב' ו-ו' באשדוד, אזורים של שכונות עוני בכל המקומות.

<עינת גנון: אתם מסתמכים על קול קורא שמשרד הבינוי והשיכון פרסם בעבר.

<עינת גנון: זה היה בעבר.

<עינת גנון: אני לא יכולה להבטיח שום דבר לגבי מה שיהיה בעתיד.

<עינת גנון: כרגע אין, אז אתם לא יכולים להסתמך על דברים שלא תקפים.

<ישראל אירנשטיין: אבל זה הופיע בתוך הקול קורא באותם זמנים.

אביגדור יצחקי: אם תציעו משהו בבית-שאן או בקריית-שמונה או בדימונה, בשלומי ובמעלות, דברו אתי.

<ישראל אירנשטיין: זה היה מענקים ארוכי-טווח.

<ישראל אירנשטיין: לא אשקיע "על ניוטרל", אם ישר "סגרת" את זה אז לא אכנס לזה.

ישראל אייכלר: על מה שהם עשו בשעתו הם כן יקבלו.

<ישראל אירנשטיין: קיבלנו אז.

<עינת גנון: מי שזכה – יקבל.

<דוד אפנג'ר: עוד לפני הקול קורא אני קיבלתי.

ישראל אייכלר: אתה זכית בקול קורא?

<ישראל אירנשטיין: הגשתי, אבל זה כבר לא אקטואלי.

<ישראל אירנשטיין: חתמתי עם הבניין באשדוד, ברובע ו', רובע ג' ורובע א'.

<עינת גנון: זה היה לפני שנה-שנתיים.

<עינת גנון: נתנו מענקים.

<ישראל אירנשטיין: היו מענקים של 30,000 שקל.

אביגדור יצחקי: היום לא נראה לי שייתנו.

<ישראל אירנשטיין: עוד יותר מזה, היה לי כסף ש"שכב" בפק"מ ומשרד הבינוי והשיכון "שתה" אותו בחזרה.

ישראל אייכלר: אולי נערוך דיון על אשדוד.

ישראל אייכלר: כאשדודי לשעבר אני חושב שאשדוד ראויה.

ישראל אייכלר: יש שם שכונות מצוקה.

אביגדור יצחקי: אם היא כל-כך ראויה למה לא נשארת שם?...

ישראל אייכלר: ירדתי בשליחות מירושלים הבירה עם הילדים לאשדוד לפני ארבעים שנה, כאשר אף אחד לא רצה להיות שם.

אביגדור יצחקי: אנחנו עכשיו באמצע משא ומתן עם אשדוד על הסכם-גג, שכולל גם התחדשות עירונית.

<ישראל אירנשטיין: מהנדס העיר, דורון חזן, הכריז על זה כבר.

<ישראל אירנשטיין: חשוב לי להשלים מילה אחת, זה נושא חשוב מאוד, שחשוב גם לעינת גנון וגם למשרד המשפטים.

<ישראל אירנשטיין: בעצם בלי להגיש תמ"א 38, זה נותן לנו 67%, בעצם מספיק לנו להגיש לעירייה.

<ישראל אירנשטיין: הגשנו לעירייה היום, אנחנו צריכים רישוי זמין.

<ישראל אירנשטיין: אני משקיע בכל התוכניות קודם.

<ישראל אירנשטיין: איך שנתנו לי החלטת ועדה, עד שאני מקבל היתר, תוך חודשיים-שלושה חודשים אני יכול כבר לקבל היתר.

<ישראל אירנשטיין: מה שקורה, אם יש דייר אחד בבניין שלא חתם אני מתעכב שנתיים בגלל שמשרד המשפטים לא נותן למפקחת סמכות לדון בתיק עד שאין החלטת ועדה.

<ישראל אירנשטיין: אפשר לעשות, מרגע שיש הגשה להיתר, שתהיה לה סמכות לדון.

<ישראל אירנשטיין: כתבתי על זה חוות דעת משפטית.

ישראל אייכלר: תרשמו את הנקודות.

<יעקב מלבסקי: ההתחדשות העירונית היא דבר מבורך מאוד ועושים את זה באמת בהיקפים גדולים מאוד.

<יעקב מלבסקי: מה שקורה הוא שהתשתיות הקיימות לא עומדות בעומסים שאנחנו צריכים לעשות.

<יעקב מלבסקי: ומה שקורה עוד יותר, למשל חברת החשמל מגלגלת על היזמים לייצר חדרי טְרַפוֹ (חדרי שנאים) וכל הדברים האלה, כאשר אני סבור שהם מחויבים מבחינת החוק לספק לנו את החשמל.

<יעקב מלבסקי: לא צריכים להיות חדרי טרפו, שיביאו חשמל לדירות, לא מעניין אותי איך הם עושים את זה.

<יעקב מלבסקי: זה בשטח הציבורי.

אביגדור יצחקי: אם לצורך העניין הם צריכים חדרי טרנספורמציה – מישהו צריך לבנות אותם.

<יעקב מלבסקי: שהם יבנו את זה, חברת החשמל צריכה לדאוג לזה.

<יעקב מלבסקי: לנו בשטח הפרטי אין אפשרויות.

<יעקב מלבסקי: אני למשל הזמנתי במגרש אצלי את חברת החשמל- - -

אביגדור יצחקי: אני מציע לך, אם אתה רוצה שיהיה לך חשמל, לבנות חדר טרנספורמציה.

<יעקב מלבסקי: אבל אין לי אפשרות.

<יעקב מלבסקי: הזמנתי חברה לעשות ואין לי אפשרות כי הבניין הרי קיים, הוא עומד במרכז.

<יעקב מלבסקי: אין אפשרות במגרש לעשות חדר טרפו.

<יעקב מלבסקי: מעבר לזה, ברחוב אחד יש 8 יזמים, כולם אוחזים חיוב לעשות חדר טרפו.

<יעקב מלבסקי: חברת החשמל תשלם עבור 8 חדרי טרפו אחד ליד השני, מגרש על-יד מגרש?

<יעקב מלבסקי: לא.

<יעקב מלבסקי: רק מה היא עושה?

<יעקב מלבסקי: בשיטת "מצליח" – הראשון שייפול ברשת יהיה חייב.

ישראל אייכלר: יש פה חור בעניין המיקום.

<קריאה: יש גם בעיות עם קרינה.

ישראל אייכלר: תשלחו מכתב למר יצחקי ואלינו.

<שלומית אבינח-קואולמן: למען הסדר הטוב, בעקבות הדיון הקודם שהעליתם את זה, אדוני היושב-ראש, ביקשת התייחסות.

<שלומית אבינח-קואולמן: אף אחד לא שלח תשובה.

<יעקב מלבסקי: אנחנו בינתיים מספקים דירות.

<יעקב מלבסקי: כשאתם מספרים שיש לכם הרבה דירות – אנחנו אלה שמספקים אותן.

<יעקב מלבסקי: יש מאות יחידות דיור באשדוד.

ישראל אייכלר: מר יצחקי, אני מבקש שהפנייה בעניין חדרי חשמל נקבל ממנה העתק.

ישראל אייכלר: צריך לפתור את זה כי אלה בניינים קיימים ואי אפשר.

<מרדכי לינשה: לנו יש בעיה עם רשויות המים.

<מרדכי לינשה: רשויות המים דורשות מאתנו היום אגרות לתשלום, על מה?

<מרדכי לינשה: היטלי מים על מה שהיה פעם.

<מרדכי לינשה: מגיע מצב שהם צריכים באמת לייצר נקודת מים ואז דורשים מאתנו חיוב בנפרד, כפל חיובים.

<מרדכי לינשה: כלומר, אני משלם 150,000 שקל היטלי מים ועוד 200,000 שקל עבור חציית קווים וביוב.

<מרדכי לינשה: למה אני משלם פעמיים?

ישראל אייכלר: עכשיו אני מבין למה אף אחד לא רוצה לבנות תמ"א 38.

<יעקב מלבסקי: זו הסיבה שגברת קאופמן סובלת.

<יעקב מלבסקי: בגלל שהבירוקרטיה שלנו כיזמים כל-כך קשה אנחנו לא מצליחים להתמודד עם זה והדברים נסחבים.

<רחמים כהן גבורה: בדיון הקודם העליתי את נושא היחידה הרישומית, שהיא אותה יחידה וירטואלית שיוצרים בבניין לצורך רישום הערות אזהרה.

<רחמים כהן גבורה: על מנת ליצור יחידה כזו צריך 100% הסכמה של הדיירים.

<רחמים כהן גבורה: בשביל להוציא היתר בנייה מספיק 67% הסכמה של הדיירים.

<רחמים כהן גבורה: אחת הבעיות שעומדות בפנינו היא תביעות כנגד אותם דיירים סרבנים שהם לא הסרבנים הקלסיים.

<רחמים כהן גבורה: לדוגמה, דייר סרבן, כן רוצה תמ"א או לא רוצה תמ"א – יש את המפקח על המקרקעין ששופט ומחליט מה עושים עם אותו דייר.

<רחמים כהן גבורה: יש לנו בעיה מול אנשים שמחזיקים בצווי ירושה בלתי ממומשים, בעיות של הוצאות לפועל, אנשים שלא מצליחים להגיע אליהם, למשל בעלי דירות שגרים באיראן.

<רחמים כהן גבורה: מה אנחנו עושים איתם?

<אסתי ורהפטיג בס: יש לי תשובה על זה.

<אסתי ורהפטיג בס: פנית אלינו וגם צירפת פנייה בכתב.

<אסתי ורהפטיג בס: קיבלתי עדכון משלומי הייזלר, מנהל אגף רישום והסדר והממונה על המרשם, שהוציא הנחיה ממש בימים האחרונים למפקחים בעניין עיקולים.

<אסתי ורהפטיג בס: זה הופץ בינתיים רק למפקחים אבל אני יכולה לעדכן שבעניין הזה הוחלט ששלב א', שלב ביצוע אותה יחידה רישומית, לא צריך את ההסכמות של בנקים, בנקי משכנתאות.

<קריאה: באמת כל הכבוד.

<רחמים כהן גבורה: תודה רבה.

<רחמים כהן גבורה: ומה עם היורשים?

ישראל אייכלר: מילה אחרונה לגברת קאופמן.

ישראל אייכלר: את היית הראשונה בדיון הקודם.

<פרידה קאופמן: אני רוצה לשאול, דיברת על החוקים שקובעים שהזכויות שייכות רק לדיירים.

<פרידה קאופמן: אנחנו היינו הראשונים והיזם הגיע והבטיח הכול אך עד היום לא גמר.

<פרידה קאופמן: העירייה מתעלמת וכולם מתעלמים.

אביגדור יצחקי: לקחתם ממנו ערבויות כלשהן?

<פרידה קאופמן: אנחנו לא לקחנו.

<פרידה קאופמן: הוא אמר שהוא נותן לנו עורך-דין.

<פרידה קאופמן: עורך-הדין לא עושה שום דבר והעירייה לא עושה כלום.

<פרידה קאופמן: הוא לא גמר את הבניין.

<קריאה: אם רופא השיניים לא עושה את העבודה – תחליף אותו.

<פרידה קאופמן: העירייה לקחה ערבות בנקאית ממנו אבל אנחנו סובלים.

<פרידה קאופמן: הוא לא גמר לנו את הבנייה.

אביגדור יצחקי: גברת קאופמן, אני מוכרח לומר לך, זה באמת אירוע שבתי-משפט ועורכי-דין צריכים לטפל בו.

אביגדור יצחקי: המדינה לא יכולה לעשות כלום בעניין הזה.

<פרידה קאופמן: סליחה, למה לא אומרים לנו, למה לא הזהירו אותנו שכך יהיה, שאנחנו נצטרך ללכת לבתי-משפט?

<פרידה קאופמן: אני לא הייתי צריכה תמ"א 38.

<פרידה קאופמן: אני לא צריכה בתי-משפט.

<פרידה קאופמן: מתי אקבל תשובה מבית-המשפט?

<פרידה קאופמן: כאשר אני כבר אהיה בקבר?

<פרידה קאופמן: אני שואלת.

<פרידה קאופמן: פה אני לא יכולה לקבל תשובות.

אביגדור יצחקי: את צודקת.

אביגדור יצחקי: המדינה והכנסת, לצערי הרב, ותשאלי פה עורך-דין, לא יכולות לעזור בעניין הזה.

אביגדור יצחקי: בשביל זה יש בתי-משפט.

<פרידה קאופמן: אבל למה אתם מסבכים אנשים?

אביגדור יצחקי: מי מסבך?

אביגדור יצחקי: אני אמרתי לך לחתום על משהו?

אביגדור יצחקי: מישהו פה אמר לך לחתום על משהו?

<פרידה קאופמן: רק רגע, אתם מחוקקים חוק ואתם נותנים- - -

אביגדור יצחקי: הדבר הזה יכול להיפתר רק בבית-משפט, אני נורא מצטער.

אביגדור יצחקי: אין לי משהו אחר להגיד לך.

<פרידה קאופמן: היום זה כבר מתחדש ובכול יש יותר ידע, אבל אז אנחנו לא ידענו.

אביגדור יצחקי: גברת קאופמן, ככל שתמהרי לתבוע את היזם או הקבלן הזה שעשה את מה שעשה, כך ייטב.

ישראל אייכלר: אביגדור יצחקי, אני רוצה להודות לך על שהיית פה.

ישראל אייכלר: אני מבין שאתה חייב ללכת.

ישראל אייכלר: אבל יש פה מישהו שרוצה להשמיע משהו, אם אתה רוצה לשמוע.

אביגדור יצחקי: אשמע אותו בפעם אחרת.

<רם חלפון: רציתי לשאול שאלה פשוטה.

<רם חלפון: בצד אחד של הרחוב יש פינוי ובינוי ובצד השני של הרחוב אי אפשר לעשות פינוי ובינוי.

<רם חלפון: למה?

ישראל אייכלר: אני רוצה להודות לכל מי שהיו פה.

ישראל אייכלר: אני מסכם את הדיון.

ישראל אייכלר: אנחנו נעביר גם למר יצחקי את הסיכום כך שאתם יכולים להיות רגועים.

ישראל אייכלר: אם אתם חושבים שהוא צריך לשמוע את זה, הוא ישמע את זה.

ישראל אייכלר: בעניין הרשויות המקומיות – אנחנו מבקשים להקים מינהלת לדיירים שמעוניינים לעסוק בתמ"א 38.

ישראל אייכלר: מצדנו זה יכול להיות כלול במינהלת להתחדשות עירונית.

<עינת גנון: זה כלול.

ישראל אייכלר: אבל שזה יהיה בכל עירייה.

<עינת גנון: אנחנו כפופים למגבלות תקציב.

<עינת גנון: ככל שיינתן יותר תקציב יוכלו להיכנס יותר ויותר רשויות מקומיות.

<עינת גנון: אני משוכנעת שזה חשוב.

ישראל אייכלר: הוועדה מבקשת את זה, ואתם כעובדי ציבור צריכים לקדם את זה.

ישראל אייכלר: המצב הקיים הוא שכאשר דייר שהוציא היתר בנייה עבור דירתו אחרי שנת 2005, כל הבניין לא יכול להיכנס לתמ"א 38.

ישראל אייכלר: אנחנו מבקשים מן המועצה לשנות את הגזרה הזאת כי היא גזרה לא צודקת שאין הציבור יכול לעמוד בה.

ישראל אייכלר: אנחנו מבקשים מכם לקיים קורס מקצועי של משרד הבינוי והשיכון שיוכלו להשתתף בו גם קבלנים וגם יזמים.

ישראל אייכלר: אנחנו מבקשים לזרז את קידום ההמלצה לנושא חוזה אחיד, כהמלצת משרד הבינוי והשיכון.

ישראל אייכלר: אנחנו מבקשים לטפל בעניין חדרי חשמל, שלפחות העיריות יאפשרו להקים חדרי טרפו על שטח שהוא ציבורי פתוח (שצ"פ).

ישראל אייכלר: אנחנו מבקשים גם להפסיק עם היטלי המים הכפולים בעיריות שבהן הם מתבקשים.

ישראל אייכלר: אנחנו מבקשים לזרז את המדריך לתמ"א 38 ככל האפשר.

ישראל אייכלר: אנחנו רוצים לרשום את ההודעה של נציגת משרד המשפטים.

<אסתי ורהפטיג בס: עדכנתי שיש הנחיה חדשה שיצאה למפקחים בעניין ההסכמות הנדרשות בשלב יצירת היחידה הרישומית.

<אסתי ורהפטיג בס: בשלב א', בשלב הראשוני לקראת אישור תמ"א 38, עלו פה קשיים, שאחד החסמים בתחום הזה הוא שמבקשים הסכמות של כל מיני בעלי עיקולים, בעלי משכנתאות, אנשים שיש להם כל מיני זכויות על הדירות, והם לא בעלי הדירות עצמן אלא הם גורמים שלישיים, שפעמים רבות מעכבים את ההסכמות שלהם ואני מבינה שבגלל זה מתעכב האישור.

<אסתי ורהפטיג בס: דיברתי על זה עם מנהל אגף רישום והסדר שממונה על הנושא הזה, הוא ממונה על כל המפקחים בארץ.

<אסתי ורהפטיג בס: הוא הוציא הנחיה חדשה, כי הם הבינו, גם המפקחים, עלה מן השטח שבאמת יש קושי.

<אסתי ורהפטיג בס: ההנחיה החדשה אומרת שבשלב א', באותו שלב ראשוני לא תידרש הסכמה של אותם בעלי עיקולים ובעלי משכנתאות.

<אסתי ורהפטיג בס: ההסכמה שלהם לא תידרש ומספיק הסכמה של בעל הדירה.

<אסתי ורהפטיג בס: בשלבים של רישום הדירות החדשות זה כבר משהו אחר, אבל עכשיו אנחנו מדברים על שלב ראשוני, כדי לאפשר לדברים לזרום.

<קריאה: מתי תיכנס לתוקף ההוראה הזאת שדיברת עליה?

<אסתי ורהפטיג בס: אני לא יודעת.

<אסתי ורהפטיג בס: אני מבינה שהם יתחילו לפעול כך ממש בימים הקרובים.

ישראל אייכלר: אני רוצה להודות לכולכם שבאתם לפה.

ישראל אייכלר: הישיבה נעולה.